LUR maak verslag oor Charlotte Maxeke Hospitaal bekend‘n Gedeelte van die dak by Charlotte Maxeke-hospitaal het op 2 Maart 2017 ineengestort (Foto: ER24) Jacob Mamabolo, LUR vir infrastruktuur, sal vandag die resultate van ŉ ondersoek na die ineenstorting van die dak van die Charlotte Maxeke Akademiese Hospitaal bekend maak. Maroela Media het vroeër berig die voorval het in Maart plaasgevind. Die Gautengse departement van gesondheid het in ŉ verklaring gesê die beseerdes bestaan uit twee konstruksiewerkers, twee lede van die publiek en een personeellid. “Die voorval het plaasgevind toe private konstruksiewerkers herstelwerk gedoen het aan ŉ gedeelte van ŉ dak wat gelek het,” het die departement gesê. Dr. Gwen Ramokgopa, Gautengse LUR van Gesondheid, was op die toneel en het die publiek gerusgestel dat die voorval beperk is tot die hoofingang na die hospitaal en nie ŉ bedreiging is vir die res van die instelling nie. Theo Nkonki, woordvoerder vir die departement van infrastruktuur, het gesê Mamabolo het Adams and Adams, ŉ onafhanklike prokureursfirma, aangestel om die oorsaak van die dak se ineenstorting te ondersoek. Arnold Malotana, hoofdirekteur van die Gautengse departement van gesondheid se nooddienste, het aan African News Agency (ANA) gesê die gedeelte van die dak naby die hoofingang het tydens herstelwerk ineengestort. Dit was glo omdat daar swaar stukke beton op die dakstruktuur neergesit is.